อิสลามแบงก์ขาดทุน1.2พันล.
สำรองหนี้เพิ่มตามธปท.1,600ล้าน&#8216;ธีรศักดิ์&#8217;ตัดใจทำรวดเดียวให้หมด
28 พ.ค. 2555

สำรองหนี้เพิ่มตามธปท.1,600ล้าน‘ธีรศักดิ์’ตัดใจทำรวดเดียวให้หมด
ไอแบงก์กัดฟันควักกระเป๋าตั้งสำรองหนี้เสียตามมาตรฐานบัญชีใหม่ ตามไอเอเอสทันที 1,600 ล้านบาท ส่งผลบัญชีตัวแดง 1,200 ล้านบาท 
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (ไอแบงก์) เปิดเผยว่า ในไตรมาสแรกธนาคารมีผลประกอบการขาดทุน 1,200 ล้านบาท เนื่องจากธนาคารตั้งสำรองตามเกณฑ์การตั้งสำรองหนี้จัดชั้นตามมาตรฐานบัญชี ไอเอเอส 39 (IAS 39) ที่ธนาคารแห่งประเทศไทย (ธปท.) กำหนด เต็มจำนวน 1,600 ล้านบาท ถึงแม้ว่า ธปท.จะกำหนดให้ทยอยตั้งสำรองได้เป็นรายเดือนถึงสิ้นปีนี้ก็ตาม
นายธีรศักดิ์ กล่าวว่า หากไม่ตั้งสำรองหนี้ดังกล่าว ธนาคารมีผลกำไรเดือนละ 300 ล้านบาท โดยในเดือน เม.ย. จะเริ่มมีกำไร 300 ล้านบาท และคาดว่ากลางปีนี้จะมีกำไรรวม 600 ล้านบาท ตามเป้าหมาย 
“มีนโยบายการปล่อยสินเชื่อรายย่อย โดยมีนโยบายจะสนับสนุนสินเชื่อให้กับผู้ผลิตฮาลาลรายย่อย 500 ล้านบาท และสินเชื่อไมโครไฟแนนซ์ให้กับ 3 จังหวัดชายแดนภาคใต้ 1,500 ล้านบาท โดยคิดอัตราผลตอบแทน 6% แต่หากลูกหนี้มีประวัติการชำระหนี้ดีหรือผิดนัดไม่เกิน 2 ครั้ง จะคืนอัตราผลตอบแทนให้ลูกค้า 4.5% หรือเท่ากับว่าลูกค้าจ่ายผลตอบแทนให้ธนาคารเพียง 1.5%” นายธีรศักดิ์ กล่าว 
ทั้งนี้ ล่าสุดธนาคารให้การสนับสนุนให้สินเชื่อผู้ประกอบการร้านอาหารคนไทยที่เปิดร้านอาหารในมาเลเซีย วงเงินประมาณ 300 ล้านบาท โดยอยู่ระหว่างการศึกษาการปล่อยกู้เป็นเงินริงกิต โดยปัจจุบันมีคนไทยเปิดร้านอาหารในมาเลเซียกว่า 4 หมื่นแห่ง และมีความต้องการเงินทุนเพื่อขยายกิจการ โดยมีความต้องการเงินกู้รายละ 5 หมื่น5 แสนบาท โดยธนาคารจะคิดอัตราผลิตแทนประมาณ 89% 
นอกจากนี้ ได้ช่วยเหลือลูกหนี้นอกระบบ จัดสรรวงเงินกู้รวมประมาณ 200 ล้านบาท โดยได้จัดทีมงานลงพื้นที่ในตลาดสดเพื่อปล่อยกู้พ่อค้าแม่ค้า รวมทั้งให้สินเชื่อเพื่อนำไปชำระหนี้นอกระบบ ที่ผ่านมาประสบความสำเร็จระดับหนึ่ง โดยมีลูกค้ามาขอสินเชื่อประมาณ 3 แสนราย 
นายธีรศักดิ์ กล่าวถึงการเตรียมพร้อมการรองรับการเปิดเสรีประชาคมเศรษฐกิจอาเซียน (เออีซี) ซึ่งจะอาจจะมีการแข่งขันมากขึ้น โดยธนาคารได้มีการเตรียมพร้อมเสมอ ทั้งนี้ส่วนใหญ่ธนาคารต่างประเทศเข้ามาจะเน้นลูกค้ารายใหญ่ แต่ไอแบงก์จะเน้นกลุ่มลูกค้ารายย่อยและไมโครไฟแนนซ์ โดยเป็นคนละกลุ่มเป้าหมาย